অর্জন আরো আছে। ‘চলচ্চিত্রের আন্তর্জাতিকতা’কে আন্দোলনে গুরুত্ব দেওয়ার পাশাপাশি চলচ্চিত্র সংসদ আন্দোলন দেশের বাইরের বিভিন্ন চলচ্চিত্র-বিষয়ক সংগঠনের সঙ্গে যোগাযোগ স্থাপনেরও উদ্যোগ নেয়। মুহম্মদ খসরু লিখেছেন, ‘১৯৬৪ সনে অক্লান্ত প্রচেষ্টার ফলস্বরূপ অনেক লেখালেখির পর সোসাইটি বৃটিশ ফিল্ম ইনস্টিটিউট বা সি.এফ.আই.-এর সদস্যভুক্ত হয়। বি.এফ.আই. সোসাইটির সদস্যদের জন্য চলচ্চিত্র প্রদান ব্যতিরেকে অন্যান্য সকল প্রকার সাহায্য দেবার প্রতিশ্রুতি দেয়। কিন্তু আন্তর্জাতিক মুদ্রা সমস্যার কারণে বি.এফ.আই.-প্রদত্ত সুযোগ-সুবিধাকে সোসাইটি কাজে লাগাতে পারেনি। তদুপরি আন্তর্জাতিক মুদ্রায় শুল্ককর ইত্যাদি দিয়ে বিদেশ থেকে চলচ্চিত্র আনা এত ব্যয়বহুল যে তার খরচ বহন করার মত আর্থিক সচ্ছলতা সোসাইটির ছিল না। সুতরাং এ দীর্ঘ চার বছরে বিদেশ থেকে প্রত্যক্ষভাবে ছবি আনিয়ে সদস্যদের প্রদর্শন করতে সোসাইটি সক্ষম হয়নি।’১৩ অন্যদিকে আলমগীর কবির তাঁর ‘ঢাকা ফিল্ম ইনস্টিটিউট’ থেকে ব্রিটিশ ফিল্ম ইনস্টিটিউট, প্যারিসে অবস্থিত IDHEC (Institut des hautes études cinématographiques) এবং American Film Institute of California-এর সঙ্গে যোগাযোগ স্থাপন করে মূল্যবান সহযোগিতা পেয়েছেন বলে জানিয়েছেন।১৪